laion/Wikipedia-Exotic huggingface dataset:
როტორუა (ტბა)

როტორუა — ახალი ზელანდიის ჩრდილოეთ კუნძულის მეორე უდიდესი ტბა; მოიცავს 79,8 კმ²-ს. საშუალო სიღრმე 10 მეტრია. წყლის მოუცლობით ჩამოუვარდება ახლომდებარე ტარაუერის ტბას. მდებარეობს ბეი-ოვ-პლენტის რეგიონში. სამხრეთ ნაპირზე გაშენებულია ქალაქი როტორუა. ტბა წარმოიქმნა ტაუპოს ვულკანური ზონის საკმაოდ დიდი ვულკანის კრატერისგან. მისი ბოლო დიდი ამოფრქვევა 240 000 წლის წინ მოხდა. ამოფრქვევის შემდეგ, ვულკანის ქვეშ არსებული მაგმის მორევი ჩაინგრა. როტორუის კალდერაში დარჩა წრიული დებრესია, სადაც დღეს ტბაა ჩაგუბებული. მის სიახლოვეს, აღმოსავლეთით, აქტიურ ვულკან ტარავერის ბაზისის ირგვლივ, ასევე ვულკანური წარმოშობის რამდენიმე სხვა ტბა მდებარეობს. როტორუის ტბა რამდენიმე მდინარისა და ნაკადულის წყლით იკვებება. ახალი ზელანდიის ტბების სია ↑ (1987) რედ. Viner, A.B.: Inland waters of New Zealand. Wellington: DSIR Science Information Publishing Centre, გვ. 471–474. ISBN 0-477-06799-9.
საერთაშორისო ახალგაზრდა დემოკრატიული კავშირი

საერთაშორისო ახალგაზრდა დემოკრატიული კავშირი (ინგლ. International Young Democrat Union (IYDU)) — მემარჯვენე ცენტრისტული ახალგაზრდული ორგანიზაციების გლობალური გაერთიანება, რომელიც თავდაპირველად დააარსეს 1981 წელს, ხოლო ხელმეორედ — 1991 წელს. იგი წარმოადგენს საერთაშორისო დემოკრატიული კავშირის (IDU) ახალგაზრდულ ორგანიზაციას. ორგანიზაციის შტაბ-ბინა მდებარეობს ნორვეგიის ქალაქ ოსლოში. თავისუფლების ფორუმი იმართება ყოველ წელს ივნისის თვეში. ბოლო წლებში ფორუმი გაიმართა ბათუმში (საქართველო) 2010 წელს, ბოგოტაში (კოლუმბია) 2011 წელს, რაბატში (მაროკო) 2012 წელს. 2012 წლიდან საერთაშორისო ახალგაზრდა დემოკრატიული კავშირი ახორციელებს არჩევნების დაკვირვებას სხვადასხვა ქვეყნებში. პირველი სადამკვირვებლო მისია განხორციელდა საქართველოში 2012 წლის 1 ოქტომბრის საპარლამენტო არჩევნების მონიტორინგის მიზნით. IYDU-ის მშობელი ორგანიზაცია საერთაშორისო დემოკრატიული კავშირი (IDU) არის საერთაშორისო ორგანიზაცია, რომელშიც გაერთიანებულია მსოფლიოს 80-ზე მეტი კონსერვატიული, ქრისტიან-დემოკრატიული და მსგავსი იდეოლოგიის მქონე სხვა ცენტრისტული და მემარჯვენე-ცენტრისტული პოლიტიკური პარტიები. საერთაშორისო დემოკრატიული კავშირი შეიქმნა 1983 წელს. მისი დამფუძნებლები იყვნენ მარგარეტ ტეტჩერი, ჯორჯ ჰერბერტ უოკერ ბუში, ჟაკ შირაკი, ჰელმუტ კოლი და სხვები. ოფიციალური საიტი ↑ Mercer, Paul (1994). Directory of British political organisations 1994. London: Longman, გვ. 174. ISBN 978-0-582-23729-2.  ↑ (2005) Yearbook of International Organizations 2005/2006. Munich: K. G. Saur Verlag, გვ. 2033. ISBN 978-3-598-24521-3.  ↑ „Ma touts Taiwan's democratic accomplishments“. Taiwan Today. დაარქივებულია ორიგინალიდან — 2016-04-06. ციტირების თარიღი: 14 დეკემბერი, 2014. შეამოწმეთ თარიღის პარამეტრი |accessdate=-ში (დახმარება)
ბენმორე

ბენმორე — ტბა ახალ ზელანდიაში, სამხრეთ კუნძულზე, კენტერბერის რეგიონში. იგი ხელოვნურად შეიქმნა 1960-იან წლებში, ბენმორეს კაშხლის მშენებლობისას. ფართობი დაახლოებით 75 კმ²-ია. ძირითადი ჩამდინარე მდინარეები ოჰაუ, პუკაკე და ტეკაპო. ახალი ზელანდიის ტბების სია Map of Waitaki District showing Lake Benmore bordering the Mackenzie and Waimate Districts დაარქივებული 2008-10-14 საიტზე Wayback Machine.
ჰაუროკო

ჰაუროკო — ტბა ახალ ზელანდიაში, სამხრეთ კუნძულზე. მდებარეობს ფიორდლანდის ეროვნულ პარკში, მთის ხეობაში. ტბის ფორმა S-ს წააგავს. სიგრძე 30 კმ-ია, ფართობი 63 კმ². ზედაპირი ზღვის დონიდან 150 მეტრზე მდებარეობს. სიღრმე 463 მეტრია და წარმოადგენს ახალი ზელანდიის უღრმეს ტბას. 1960-იან წლებში, ტბაზე მოხდა ერთი საიდუმლოებით მოცული ამბავი. მამაკაცთა ჯგუფი მის მიდამოებში სანადიროდ და სათევზაოდ წავიდა. ორი მათგანი ნაპირზე დარჩა, სამი კი ძაღლით, ზურგჩანთებითა და თოფებით ტბაში შევიდა. ცოტა ხანში, ნაპირზე დარჩენილებმა ტბიდან ხმები გაიგონეს, მაგრამ ჩამოწოლილი ნისლის გამო, არ შეეძლოთ დაენახათ რა ხდებოდა. რამდენიმე დღის შემდეგ, მათი ზურგჩანთები, თოფები და ძაღლი ნაპირზე იპოვეს, სრულიად დაუზიანებელი და შიგნიდან მშრალი. ნავი ტბის შუაგულში იდგა. მამაკაცები კი მას შემდეგ აღარ გამოჩენილან. ჰაუროკო ქვეყნის ერთ-ერთი ყველაზე სამხრეთით მდებარე ტბაა. მისგან გამოედინება 20 კმ სიგრძის მდინარე უაირაურაჰირი, რომელიც ფოვოს სრუტეს ერწყმის. ტბაში ერთადერთი კუნძულია — მერი, რომელთანაც დაკავშირებულია მრავალი მითი. ერთ-ერთი მათგანის მიხედვით, იგი მაორებისგან დაწყევლილია. ახალი ზელანდიის ტბების სია Freshwater feature: Lake Hauroko, Fiordland | NIWA
ოჰაუ

ოჰაუ — მყინვარული ტბა მაკენზის აუზში, ახალ ზელანდიის, სამხრეთ კუნძულზე. იკვებება მდინარე ჰოპკინზისა და დობსონის წყლით, რომლებიც სათავეს სამხრეთ ალპებში იღებენ. გაედინება მდინარე ოჰაუ, რომელიც შემდეგ უაიტაკის ერწყმის. ოჰაუ ყველაზე პატარაა უდიდესია მაკენზის აუზში მდებარე სამ პარალელურ ტბას შორის. დანარჩენი ორი ტბაა ტეკაპო და პუკაკი. ფართობი 60 კმ²-ს შეადგენს. ტბის სამხრეთ-დასავლეთ ნაპირის სიახლოვეს მდებარეობს ოჰაუს სათხილამურო კურორტი. ტბაზე გაივლის ტრადიციული საზღვარი ოტაგოსა და კენტერბერის რეგიონებს შორის. ოფიციალურად მიეკუთვნება კენტერბერის რეგიონს. ახალი ზელანდიის ტბების სია ↑ Irwin, J. (September 1978), "Bottom sediments of Lake Tekapo compared with adjacent Lakes Pukaki and Ohau, South Island, New Zealand", N.Z. Journal of Marine and Freshwater Research 12 (3): 245–250, , http://www.rsnz.org/publish/nzjmfr/1978/34.pdf. წაკითხვის თარიღი: 2007-11-09[მკვდარი ბმული] ↑ Waitaki District Council ward area დაარქივებული 2008-10-14 საიტზე Wayback Machine. , Waitaki District Council website, retrieved 1 July 2008.
თეოფანე ბიზანტიონელი

თეოფანე ბიზანტიონელი — VI საუკუნის II ნახევრის ბიზანტიელი ისტორიკოსი. თეოფანე ბიზანტიონელის ბიოგრაფია უცნობია. მისი საისტორიო თხზულება მოიცავს 566-581 წლების ამბებს. თხზულება 10 წიგნს მოიცავდა, მაგრამ მისი მხოლოდ ოთხი ფრაგმენტი შემორჩა ფოტიოსის „ბიბლიოთეკაში“. ფრაგმენტები შეეხება ბიზანტიის საგარეო პოლიტიკის ისტორიას, კერძოდ, აღმოსავლეთის ქვეყნებთან ურთიერთობას. თეოფანე ბიზანტიონელის მონაცემები სანდო წყაროდაა მიჩნეული. ავტორს მოხსენიებული აქვს სომხებისა და იბერების აჯანყება სპარსელების წინააღმდეგ 572 წელს. ეს ბერძნულ მწერლობაში თბილისის პირველი ხსენებაა. ქართული საბჭოთა ენციკლოპედია, ტ. 4, თბ., 1979. — გვ. 656. ყაუხჩიშვილი, ს., ბიზანტიელი მწერლების ცნობები საქართველოს შესახებ, ტ. III, ტფილისი: ტფილისის უნივერსიტეტის გამომცემლობა, 1936. — გვ. 252-259.
თეთრი მთის ბრძოლა

თეთრი მთის ბრძოლა — ოცდაათწლიანი ომის (1618-1648 წწ.) ერთ-ერთი მნიშვნელოვანი ბრძოლა პრაღის დასავლეთით, თეთრ მთაზე, გაიმართა 1620 წლის 8 ნოემბერს ჩეხეთის ჯარებსა (პროტესტანტული უნია) და საიმპერატორო არმიას (კათოლიკური ლიგა) შორის. ჩეხეთის ჯარებს თავდაცვითი პოზიციები ეკავათ თეთრ მთაზე. მათ შეუტიეს საიმპერიო (იოჰან ტილი) და ბავარიის (მაქსიმილიან ბავარიელი) ჯარებმა, რომლებსაც კარლ ბიუკუა სარდლობდა. გააფთრებული ბრძოლების შემდეგ ჩეხები დამარცხდნენ. ფეოდალურ-კათოლიკური რეაქცია სასტიკად გაუსწორდა ჩეხეთის ეროვნულ აჯანყებას. ჩეხურმა მიწებმა დაკარგა დამოუკიდებლობა და 300 წლით ავსტრიელ ჰაბსბურგებს დამორჩილდა. ქართული საბჭოთა ენციკლოპედია, ტ. 4, თბ., 1979. — გვ. 639.
ახალი ზელანდიის მონარქია

ახალი ზელანდიის მონარქია (ინგლ. Monarchy of New Zealand); ასევე მოიხსენიებენ როგორც: ახალ ზელანდიაზე უფლების მქონე გვირგვინს, მისი აღმატებულება ახალი ზელანდიის მფლობელი — კონსტიტუციური მოწყობა, სადაც მონარქი წარმოადგენს ახალი ზელანდიის სამეფოს სუვერენულ მმართველს, რითიც ის წარმოადგენს ქვეყანაში მოქმედი ვესტმინსტერის სისტემის საპარლამენტო დემოკრატიის ცენტრალურ ფიგურას. შესაბამისად მონარქია წარმოადგენს ახალი ზელანდიის სასამართლო, აღმასრულებელი და საკანონმდებლო ხელისუფლების განუყოფელ ნაწილს. Cox, Noel; "The control of advice to the Crown and the development of executive independence in New Zealand"; Bond Law Review; Vol. 13, No. 1; 2001 Monarchy New Zealand The Republican Movement of Aotearoa New Zealand Royal visit to NZ in 1953-54 ↑ The Royal Household. The Queen and the Commonwealth > Queen and New Zealand. Queen's Printer. დაარქივებულია ორიგინალიდან — 2 აპრილი 2019. ციტირების თარიღი: 31 December 2009. ↑ Elizabeth II (13 December 1986), Constitution Act, 1986, 2.1, Wellington: Queen's Printer for New Zealand, http://www.legislation.govt.nz/act/public/1986/0114/latest/whole.html#dlm94204. წაკითხვის თარიღი: 30 December 2009 ↑ Cabinet Office (2008), Cabinet Manual, Queen's Printer, pp. 1–2, ISBN 978-0-477-10067-0, http://cabinetmanual.cabinetoffice.govt.nz/files/manual.pdf. წაკითხვის თარიღი: 31 December 2009 დაარქივებული 20 August 2008[Date mismatch] საიტზე Wayback Machine.Category:Webarchive-ის თარგის შეტყობინებები
დენიელ კრეიგი

დენიელ რაფტონ კრეიგი (დ. 1968 წლის 2 მარტს) — ინგლისელი მსახიობი, ყველაზე მეტად ცნობილი 2006 წლიდან, ბრიტანელი საიდუმლო აგენტის, ჯეიმზ ბონდის, როლით. კრეიგი ეროვნული ახალგაზრდული თეატრის ყოფილი სტუდენტია, რომელმაც ასევე ლონდონის მუსიკისა და დრამის გილდიის სკოლა დაამთავრა და სასცენო კარიერა დაიწყო. მის ადრეულ როლებს შორის აღსანიშნავია „ერთის ძალა“, „ბიჭუნა მეფე ართურის კარზე“ და „ელისაბედი“. სატელევიზიო როლებს შორის ცნობილია „შარპის არწივი“ და „ზორო“. ბრიტანულ ფილმებმა „სიყვარული ეშმაკია“, „ტრანშეა“ და „რაღაც ხმები“ ინდუსტრიის ყურადღება მიიქცია, რასაც მოჰყვა როლები უფრო მასშტაბურ ფილმებში - „ლარა კროფტი: სამარხების მძარცველი“, „დაწყევლილი გზა“, „ფენოვანი ნამცხვარი“ და „მიუნხენი“. საერთაშორისო წარმატება კრეიგმა მოიპოვა ჯეიმზ ბონდის როლზე შერჩევით, რითაც იგი პირს ბროსნანს ჩაენაცვლა. მიუხედავად თავდაპირველად სკეპტიკური აზრებისა, მისი დებიუტი ფილმში „კაზინო როიალი“ დადებითად იქნა შეფასებული და მოუტანა BAFTA-ს ჯილდო წამყვანი როლის საუკეთესო მსახიობისათვის. დღეისათვის ამ ფილმს ბონდის ყველა ფილმს შორის ყველაზე მაღალი შემოსავალი აქვს. „უმნიშვნელო ნუგეში“, შემდეგი ფილმი, გამოვიდა ორი წლის შემდეგ, ხოლო „სკაიფოლი“ - 2012 წლის 23 ოქტომბერს, თუმცა გამოვიდა დაგვიანებით, MGM-ის ფინანსური პრობლემების გამო. კრეიგი ბონდის როლში ასევე გამოჩნდა 2012 წლის ზაფხულის ოლიმპიური თამაშების ცერემონიის გახსნაზე, დედოფალ ელისაბედ II-ის თანმხლების სახით. ბონდის როლის მიღების შემდეგ კრეიგი სხვა ფილმებშიც ჩნდებოდა. მათ შორის აღსანიშნავია უკანასკნელ პერიოდში რომანის „გოგონა დრაკონის ტატუთი“ 2011 წლის ეკრანიზაცია. კრეიგი ქორწინებაშია მსახიობ რეიჩელ ვაისთან, მეორე მეუღლესთან. წინა მეუღლე ფიონა ლაუდონისგან მას ჰყავს ქალიშვილი ელა. 2006 წელს კრეიგი გაწევრიანდა კინოხელოვნებისა და მეცნიერებათა აკადემიაში. ვიკისაწყობში არის გვერდი თემაზე: დენიელ კრეიგი დენიელ კრეიგი კინოფილმების ინტერნეტ-მონაცემთა ბაზაში daniel_craig People.com-ზე დეტალური ბიოგრაფია დაარქივებული 2007-10-12 საიტზე Wayback Machine. 2008 წლის ინტერვიუ ბონდის როლის შესახებ ↑ GRO Birth Registration Index. Ancestry.co.uk. ციტირების თარიღი: 17 February 2009. ↑ IMDB Release Info. imdb.com. ციტირების თარიღი: 14 October 2012. ↑ Hoyle, Ben (15 November 2006). „'Best Bond ever' vanquishes his greatest foe – the critics“. The Times. UK. დაარქივებულია ორიგინალიდან — 24 თებერვალი 2007. ციტირების თარიღი: 15 November 2006. ↑ Daniel Craig and Rachel Weisz get married. guardian.co.uk (26 June 2011). ციტირების თარიღი: 13 October 2012.
რიჩარდ ბარბიერი

რიჩარდ ბარბიერი (დ. 1957 წლის 30 ნოემბერს) — ინგლისელი კლავიშისტი და კომპოზიტორი. 1980-იან წლებში გამოდიოდა ჯგუფში Japan. 1993 წლიდან შეუერთდა ჯგუფ Porcupine Tree-ს. აქვს ცალკე პროექტები სხვადასხვა მუსიკოსთან, როგორიც არის სტივ ჰოგართი (მარილიონი). 1977 – Adolescent Sex (Hansa Records) 1978 – Obscure Alternatives (Hansa Records) 1979 – Quiet Life (Hansa Records) 1980 – Gentlemen Take Polaroids (Virgin records) 1981 – Tin Drum (Virgin Records) 1981 – Assemblage (კრებული) (Hansa Records) 1983 – Oil on Canvas (საკონცერტო ალბომი) (Virgin Records) 1984 – Exorcising Ghosts (კრებული) (Virgin Records) 1989 – Souvenir From Japan (კრებული)(Hansa Records) 1991 – The Other Side Of Japan (კრებული) (Receiver Records) 1991 – Rain Tree Crow (Virgin Records) 1985 – Worlds In A Small Room (Pan East (ბრიტანეთი) / JVC Victor (Japan)) 1991 – Stories Across Borders (Venture / Virgin) 1995 – Stone To Flesh (Medium Productions) 1996 – Other Worlds In A Small Room (Medium Productions) 1994 – Beginning to Melt (Medium Productions) 1994 – Seed (Medium Productions) 1999 – ISM (Polydor / Medium) 2001 – Playing in a Room with People (Medium Productions) 1987 – Catch the Fall (Virgin Records) 1987 – Face To Face (Japanese T.V.C.M. 7” სინგლი) (Virgin Records) (ასევე შეტანილია ლეიბლის Virgin Japan მიერ გამოცემული Catch The Fall-ის ვერსიაში) 1997 – Changing Hands (Medium Productions) 1996 – (რიჩარდ ბარბიერი/სიუზანა ბარბიერი) (Medium Productions) 1994 – Flame (One Little Indian) 2001 – T’AI (Auditorium) 2012 - Not The Weapon But The Hand (K Scope) 2005 – Things Buried (Intact Records) 2008 – Stranger Inside (K-Scope/Snapper) 2017 – Planets + Persona (K-Scope) 1993 – Up the Downstair (Delerium Records) 1995 – The Sky Moves Sideways (Delerium Records) 1996 – Signify* (Delerium Records) 1997 – Coma Divine (Delerium Records) 1998 – Metanoia* (Delerium Records) 1999 – Stupid Dream* (Snapper Records) 2000 – Voyage 34: The Complete Trip* (Snapper Records) 2000 – Lightbulb Sun* (Snapper Records) 2001 – Recordings* (Snapper Records) 2002 – Stars Die: The Delerium Years 1991-1997 (Snapper Records) 2002 – In Absentia* (Lava / Warner) 2005 – Deadwing* (Lava / Warner) 2007 – Fear of a Blank Planet* (Roadrunner / Warner) 2007 – Nil Recurring* EP (Peaceville Records) 2009 – The Incident* (Roadrunner / Warner) (*) ნიშნით მონიშნულ გამოცემებში შეტანილია ბარბიერის ავტორობის კომპოზიციები რიჩარდ ბარბიერის ოფიციალური საიტი
ბაიკალის სელაპი

ბაიკალის სელაპი, ბაიკალის ნერპა (ლათ. Pusa sibirica) — სელაპის სახეობა; ბაიკალის ტბის ენდემური ფორმა, მესამეული ფაუნის რელიქტი. სხეულის საშუალო სიგრძე 165 სმ აღწევს, წონა 50-იდან 130 კგ-მდე. დედალი მამალთან შედარებით მეტს იწონის. 17−19 წლისას სრულდება ხაზობრივი ზრდა. ცოცხლობენ 55 წლამდე. წყნარ ვითარებაში მათი გადაადგილების სიჩქარე არ აღემატება 7−8 კმ/სთ-ს. მყარ სუბსტრატზე საკმაოდ ნელა გადაადგილდება. სხეულის ზედა ნაწილი მურა-ნაცრისფერია, გასდევს ვერცხლისფერი ფერები. სხეულის ქვედა ნაწილი შედარებით ღიაა. გავრცელებულია მხოლოდ ბაიკალის ტბაში, საიდანაც გადის ანგარასა და სელენგაში. უფრო მეტად ტბის ჩრდილოეთ და შუა ნაწილშია. ივნისში უშკანის კუნძულების სანაპიროსთან შესაძლებელია მათი დიდი რაოდენობით ხილვა. მზის ჩასვლისას მასობრივად გადააადგილდება კუნძულებისკენ. ზამთარში ყინულის ზედაპირზე არ ამოდის. ამჟამინდელი კლასიფიკაციით მიეკუთვნება ნამდვილი სელაპების ოჯახს. იკვებება თევზით (გოლომიანკა და სხვ.). 1 წლის განმავლობაში მოზრდილი ნერპა 1 ტ-მდე თევზს ჭამს. სქესობრივად მწიფდება 3-4 წლისას. მაკეობა გრძელდება 11 თვე. სარეწაო მნიშვნელობისაა. იყენებენ ბეწვს, ქონს, ხორცს. დაცულია. ბაიკალის სელაპი – ენციკლოპედიური ლექსიკონი (რუსული) ბაიკალის სელაპი – დახასიათება (რუსული) ↑ Систематика и синонимия. BioLib. ციტირების თარიღი: 2011-01-16. ↑ Pusa sibirica დაარქივებული 2010-06-04 საიტზე Wayback Machine. в книге Wilson D. E. & Reeder D. M. (editors). 2005. Mammal Species of the World. A Taxonomic and Geographic Reference (3rd ed.). — Baltimore: Johns Hopkins University Press, 2 vols. (2142 pp.) ISBN 978-0-8018-8221-0 [1]
თეოდოსიუსის კოდექსი

თეოდოსიუსის კოდექსი — რომაული სამართლის კრებული. შეადგინა აღმოსავლეთ რომის იმპერატორ თეოდოსიუს II-ის მიერ დანიშნულმა კომისიამ. კოდექსი გამოქვეყნდა 438 წელს. შეიცავდა რომის იმპერატორების ყველა განკარგულებას, რომლებიც მოქმედებდა 313-437 წლებში. კოდექსი შედგებოდა 16 წიგნისაგან. მოიცავდა სისხლის, სამოქალაქო და საეკლესიო სამართალს, დებულებებს თანამდებობის პირთა და სამხედრო საქმის შესახებ. თეოდოსიუსის კოდექსი ასახავდა რომის იმპერიაში ფეოდალიზაციის შედეგად მომხდარ სოციალურ-ეკონომიკურ ცვლილებებს. ქართული საბჭოთა ენციკლოპედია, ტ. 4, თბ., 1979. — გვ. 654.
თეოპომპე

თეოპომპე (დაახლ. ძვ. წ. 377 — ძვ. წ. 300) — ძველი ბერძენი ისტორიკოსი, ისოკრატეს მოსწავლე. დემოკრატიის მოწინააღმდეგე, მოხეტიალე სოფისტი. ავტორია 12 წიგნისაგან შემდგარი „საბერნეთის ისტორიისა“, თხზულება მოიცავდა პერიოდს ძვ. წ. 411 წლიდან ძვ. წ. 394 წლამდე და ავტორის ჩანაფიქრით თუკიდიდეს ისტორიული ნაშრომის გაგრძელება უნდა ყოფილიყო. თეოპომპეს ეკუთვნის აგრეთვე „ფილიპე მაკედონელის ისტორია“, რომელიც ამ პერიოდის საბერძნეთის ისტორიასაც შეეხებოდა. ქართული საბჭოთა ენციკლოპედია, ტ. 4, თბ., 1979. — გვ. 654.
თომა მეწოფეცი

თომა მეწოფეცი (სომხ. Թովմա Մեծոպեցի; დ. 1378 — გ. 15 მაისი, 1446) — XV საუკუნის სომეხი ისტორიკოსი, წარმომავლობით განეკუთვნებოდა ვასპურაკანის აზნაურთა ქაჯბერუნელების ოჯახს სოფელ აღიოვოტიდან. პირველდაწყებითი განათლება მეწოფის მონასტერში მიიღო. რის გამოც „მეწოფეცი“ (მეწოფელი) შეარქვეს. თომა მეწოფეცი თავისი დროისათვის საკმაოდ განათლებული კაცი იყო. მისი ნაშრომებიდან აღსანიშნავია „თემურლენგის ისტორია“ და „მემუარები“, რომლებიც საყურადღებო მასალას შეიცავენ XIV-XV საუკუნეების ამიერკავკასიისა და ახლო აღმოსავლეთის ისტორიის მნიშვნელოვანი ფაქტების დასადგენად. თავის საისტორიო თხზულებებში თომა მეწოფეცი მნიშვნელოვან ადგილს უთმობს საქართველოს პოლიტიკური ცხოვრების აღწერას, მოცემული აქვს ქართლის თავგადასავალი დაახლოებით XIV საუკუნის 80-იანი წლებიდან XV საუკუნის 40-იან წლებამდე. თომა მეწოფეცი იმ სომეხ ისტორიკოსთა რიცხვს განეკუთვნებოდა, რომლებიც საქართველოს ფეოდალური მონარქიის მფარველობაში ეძიებდნენ სომხეთის ცხოვრების მოწესრიგების გზას. ქართული საბჭოთა ენციკლოპედია, ტ. 4, თბ., 1979. — გვ. 692.
ღორჯოსებრნი

ღორჯოსებრნი (ლათ. Gobiidae) — თევზების ოჯახი ქორჭილასნაირთა რიგისა. აერთიანებს 200 გვარის 600-მდე სახეობას. მათი სხეულის სიგრძე 7,5 მმ-იდან (ფილიპინის კუნძულებზე) — 50 სმ-მდე მერყეობს. მუცლის ფარფლები ერთმანეთთანაა შეზრდილი და მისაწოვარ დისკოს ქმნის, რითაც ემაგრებიან ჩქარ მდინარეში ქვებს. შავ ზღვაში საქართველოს სანაპიროებთან და მტკნარ წყლებში ცხოვრობს 14 სახეობისა და ქვესახეობის ღორჯო, რომელთაგან მდინარეებში გვხვდება მხოლოდ 1 ქვესახეობა — კავკასიური მდინარის ღორჯო (ლათ. Gobius cephalarges constructor). უმეტესად იკვებებიან უხერხემლოებით. ბევრ მათგანს (შავპირა ღორჯო, მეშლამია, გომბეშოსთავა და სხვა) სარეწაო მნიშვნელობა აქვს — იყენებენ ნედლად და დაკონსერვებულს. www.gobiidae.com დაარქივებული 2019-04-24 საიტზე Wayback Machine. (ინგლისური) დემეტრაშვილი მ., ქართული საბჭოთა ენციკლოპედია, ტ. 10, თბ., 1986. — გვ. 597.
ვალმის ბრძოლა

ვალმის ბრძოლა — საფრანგეთ-პრუსიის ბრძოლა. გაიმართა 1792 წლის 20 სექტემბერს რევოლუციური საფრანგეთის ჯარების (შარლ დიუმურიე და ფრანსუა კელერმანი) მიერ მოპოვებული პირველი გამარჯვება ავსტრია-პრუსიის ინტერვენტთა და ფრანგ აზნაურ-ემიგრანტთა ჯარებზე (კარლ ბრაუნშვაიგი). სოფელ ვალმის რაიონში საფრანგეთის ჯარებმა ინტერვენტებს პარიზისაკენ მიმავალი გზა გადაუღობეს, წარმატებით მოიგერიეს მათი შეტევა და აიძულეს უკან დაეხიათ. 1792 წლის 5 ოქტომბრისათვის ინტერვენტები განდევნეს საფრანგეთის ტერიტორიიდან. ქართული საბჭოთა ენციკლოპედია, ტ. 4, თბ., 1979. — გვ. 285. Arthur Chuquet, Les Guerres de la Révolution. 2, Valmy (En: The Revolutionary Wars, Vol. 2: Valmy), 1887 (ფრანგული) Campagne du Duc de Brunswick contre les Français en 1792 (En: Campaign of the Duke of Brunswick against the French in 1792) – an eyewitness account by a Prussian officer, first published in France in 1794 (ფრანგული) The Battle of Valmy Battle of Valmy podcast episode
ვეგეციუსი

პუბლიუს ფლავიუს რენატუს ვეგეციუსი — IV საუკუნის დასასრულისა და V საუკუნის დასაწყისის რომაელი სამხედრო ისტორიკოსი და თეორეტიკოსი. 390-410 წლებში ოთხ წიგნად დაწერა ტრაქტატი „სამხედრო საქმის შესახებ“, რომელიც იმპერატორ თეოდოსიუსს უძღვნა. ვეგეციუსის ნაშრომი კომპილაციურია, შედგენილია დაკარგული რომაული წყაროების საფუძველზე და რომის სამხედრო ხელოვნების შესახებ პირველი სისტემატიური ნაშრომია, რომელმაც ჩვენამდე მოაღწია. ვეგეციუსის ნაშრომი ფართოდ იყო ცნობილი შუა საუკუნეებში. ქართული საბჭოთა ენციკლოპედია, ტ. 4, თბ., 1979. — გვ. 313.
ეჩმიაძინის ბრძოლა

ეჩმიაძინის ბრძოლა — ბრძოლა რუსეთისა და ირანის არარეგულარულ ცხენოსან ჯარს შორის ეჩმიაძინის მონასტრის ახლოს 1804 წლის ივნისში, რუსეთ-ირანის ომის (1804-1813 წწ.) დროს. განჯის ალყისა და აღების (1803 წლის ნოემბერი – 1804 წლის იანვარი) შემდეგ რუსეთის არმიის მთავარსარდალმა პავლე ციციანოვმა ძალისხმევა ერევნის დაპყრობისკენ მიმართა. 1804 წლის 20 ივნისს ციციანოვი თავისი ჯარით (დაახლ. 5 ათასი კაცი, 12 ქვემეხი) პირისპირ შეხვდა ირანის ცხენოსან ჯარს (დაახლ. 18-20 ათასი კაცი), რომელსაც უფლისწული აბას-მირზა სარდლობდა. აბას-მირზასთან იმყოფებოდა ასევე საქართველოდან დევნილი ბატონიშვილი ალექსანდრე. სამდღიან ბრძოლაში ორივე მხარემ საგრძნობი დანაკარგი განიცადა. ხანმოკლე წარმატების მიუხედავად ირანელები დამარცხდნენ. ეჩმიაძინის მონასტერი რუსულმა გარნიზონმა დაიკავა. აბას-მირზამ ერევნისკენ დაიხია. ენციკლოპედია „საქართველო“, ტ. 3, თბ., 2014. — გვ. ?. Потто В. А. Кавказская война в отдельных очерках, эпизодах, легендах и биографиях: в 5 томах. — 2-е изд. — СПб.: Тип. Е. Евдокимова, 1887. — Т. 1: От древнейших времён до Ермолова.
ქუთაისი 2010 (საკალათბურთო კლუბი)

საკალათბურთო კლუბი ქუთაისი-2010 — პროფესიონალური საკალათბურთო კლუბი ქალაქ ქუთაისიდან, საქართველო. ქალაქ ქუთაისის საკალათბურთო კლუბები 1991 წლიდან გამოდიოდნენ საქართველოს ეროვნულ ჩემპიონატში სხვადასხვა სახელის ქვეშ („ქუთაისი,“ „ჯიქი,“ „რიონი,“ „იმერეთი“). „ქუთაისი-2010“-ს შექმნამდე კი ქალაქი 4 წლის განმავლობაში უგუნდოდ იყო. ქუთაისის ახალი კლუბი წარმატებულად ჩაერთო ეროვნულ ჩემპიონატში 2010 წელს, და თავის პირველივე სეზონში მესამე ადგილი დაიკავა, მომდევნო სეზონში კი ეს შედეგი გაიმეორა. 2011 წელს მან აგრეთვე იმარჯვა დუდუ დადიანის სახელობის მემორიალზე, 2012 წელს კი ეროვნული თასის ფინალში გავიდა, სადაც სკ არმიასთან დამარცხდა. გუნდის პროფილი სუპერლიგის ვებგვერდზე დაარქივებული 2013-03-29 საიტზე Wayback Machine. (ინგლისური) გუნდის პროფილი Eurobasket.com-ზე
უაიკარემოანა

უაიკარემოანა — ტბა ახალი ზელანდიის ჩრდილოეთ კუნძულზე, ტე-ურევერის ეროვნულ პარკში. მდებარეობს ქალაქ უაიროის ჩრდილო-დასავლეთით, გიზბორნიდან 80 კმ-ით სამხრეთ-დასავლეთით. მოიცავს 54 კმ²-ს. მაორის ენიდან სიტყვა უაიკარემოანა ითარგმნება როგორც „მოჩუხჩუხე წყლის ზღვა“. წარმოადგენს ჩრდილოეთ კუნძულის უღმერს ტბას (256 მ). მდებარეობს ზღვის დონიდან 600 მეტრზე. ევროპელებმა იგი 1844 წელს აღმოაჩინეს. ტბა დაახლოებით 2200 წლის წინ წარმოიქნმა, მიწის მოწყვეტის შედგეგად, რომელმაც მდინარე უაიტარეკაჰეკე ჩაკეტა. თუმცა, ლეგენდის თანახმად იგი ადგილობრივი ტომების წინაპარმა ჰაუმაპუჰიამ შექმნა. ტბა განსაკუთრებით პოპულარულია იმ დამსვენებლებს შორის, რომლებსაც უყვართ თევზაობა და სხვადასხვა რეკრეაციული აქტივობები. ახალი ზელანდიის ტბების სია Wairoa District Council Waikaremoana page დაარქივებული 2005-10-16 საიტზე Wayback Machine. Department of Conservation Waikaremoana Track page Photos of Waikaremoana and the track Live-aboard fishing tours on the lake დაარქივებული 2019-04-02 საიტზე Wayback Machine.
კოლრიჯი

კოლრიჯი — ტბა ახალ ზელანდიაში, სამხრეთ კუნძულზე, კენტერბერის რეგიონში. მდებარეობს ქალაქ მეთვენიდან 35 კმ-ით ჩრდილო-დასავლეთით. ზედაპირის ფართობი 47 კმ²-ია. ტბა მდებარეომს მდინარე რაკაიის ჩრდილოეთით. მასზე მოქმედებს ქვეყანაში ერთ-ერთი უძველესი ჰიდროელექტროსადგური, რომელიც 1914 წელს აშენდა. ჩაედინება მდინარე ჰარპერი და ვილბერფორსი. ახალი ზელანდიის ტბების სია Details about the Lake Coleridge Power Station დაარქივებული 2013-02-09 საიტზე Wayback Machine. Map of Lake Coleridge დაარქივებული 2010-07-26 საიტზე Wayback Machine. Lake Coleridge დაარქივებული 2008-10-14 საიტზე Wayback Machine. Selwyn District Council ↑ http://www.rsnz.org/publish/nzjmfr/1996/128.pdf
პოტერიტერი

პოტერიტერი — ტბა ახალი ზელანდიის, სამხრეთ კუნძულზე, ფიორდლანდის ეროვნულ პარკში. მდებარეობს ქალაქ ტუატაპერედან 40 კმ-ით დასავლეთით. პოტერიტერი გადაჭიმულია ციცაბო ფერდობებიან მთიან ხეობაში, ჩრდილოეთი-სამხრეთის მიმართულებით 28 კმ-ზე. საშუალო სიგანე 2 კმ-ია. ზედაპირის ფართობი 43 კმ². ტბიდან გამოედინება 8 კმ სიგრძის მდინარე უაიტუტუ, რომელიც ფოვოს სრუტეში ჩაედინება. ახალი ზელანდიის ტბების სია Teal Bay to Lake Poteriteri Hut Route - Department of Conservation
ბრუნერი

ბრუნერი — ტბა ახალი ზელანდიის, სამხრეთ კუნძულზე, უესტ-კოსტის რეგიონში. ზედაპირის ფართობი 40 კმ². მდებარეობს ქალაქ გრეიმუთიდან 31 კმ-ით სამხრეთ-აღმოსავლეთით. სიახლოვეს არსებული უდიდესი დასახლებაა ჩრდილოეთ ნაპირზე მდებარე მოანა. გამოედინემა მდინარე არნოლდი. ახალი ზელანდიის სხვა თვალწარმტაც ადგილებთან შედარებით, ტბას საკმაოდ ცოტა მნახველი ჰყავდა, თუმცა ბოლო წლებში იზრდება თევზაობის მოყვარულ ტურისტთა რიცხვი. ტბას სახელი ეწოდა XIX საუკუნის ინგლისელი მკვლევრის — თომას ბრუნერის პატივსაცემად. მაორული სახელწოდებაა კოტუკა მოანა, რაც „ყანჩების ზღვას“ ნიშნავს. 1976 წლისთვის, ბრუნერის აუზის 20 % სასოფლო-სამეურნეო მიზნებისთვის იქნა ათვისებული, დასახლება მოანას მაცხოვრებელთა რაოდენობამ კი 84-ს მიაღწია. ახალი ზელანდიის ტბების სია Lake Brunner at the Department of Conservation Water Quality of Lake Brunner დაარქივებული 2010-09-14 საიტზე Wayback Machine. at the West Coast Regional Council ↑ Bradley, Barry (1999). The Penguin New Zealand Atlas. Penguin (NZ). ISBN 0-14-028914-3.  ↑ Cooke, Marylyn D. (1976). „Antibiotic Resistance Among Coliform and Fecal Coliform Bacteria Isolated from the Freshwater Mussel Hydridella menziesii“ (PDF). Antimicrobial Agents and Chemotherapy. American Society for Microbiology. 9 (6): 885–888. PMC 429644. PMID 779633.